དེ་ནས་དགུན་ཟླ་འབྲིང་པོའི་ཚེས་ཉེར་བཞི།སྐར་མ་ཁྲའི་ཉིན་མོ།ཕ་བོང་གྲུ་བཞི་སློག་པའི་འོག་ནས།ཁམས་སྔོན་པོ་ཞིག་བྱུང་།དེའི་རྟིང་ནས་ཡང་ཕ་བོང་གྲུ་བཞི་ལ་མཚལ་དང་ཤེལ་གྱི་གཡུང་དྲུང་གཉིས་བྲིས་པ་ཞིག་གདའ་འོ།།དེ་བཏོན་པས།དེ་ན་སྒམ་ཆུང་གཉིས་གདའ།ཆེ་ཤོས་ན་རྒྱུ་འབྲས་གཉིས་ཀའི་བོན་མང་གདའ།ཞེས་དང་།ཡང་ལུང་དེ་ལས།བོན་ཞུ་བ་ལ་སྔ་བ་མེ་ཉག་ན་གུས་རྒོད་མ་གཅིག་དང་།སྤྱང་ཐུལ་གཅིག་ཕུལ་ནས།གཏོར་མ་དམར་པོའི་བོན་ཞིག་དགོས་ཟེར་ནས།ཁྲོ་བོ་དབང་ཆེན་ཞུས།དེ་ནས་ཞུ་གཡས་ལེགས་པོས།སྒོ་ཉལ་བཅུག་ནས་མང་བར་ཞུས་སོ།།དེ་ནས་ཅོག་ལྷ་གཡུ་སྐྱིད་བྱུང་ནས།གཏེར་ཐོན་ཟེར་བ་བདག་ལ་བསྟན་འཚལ་ཟེར།བསྟན་པས་སྔགས་མདོག་ཁམས་ཆེན་འདི་བྲི་བར་ཞུ་ཟེར་རོ།།དེ་ང་རང་གིས་མ་བཞེངས་པར་བཏང་ན་མི་ཡོང་བྱས་པས།སློབ་དཔོན་ལ་བདག་གིས་བཞེངས་ལ་འབུལ།དེ་ནས་བདག་རང་འབྲི་ལགས་ཟེར།དེ་ཙམ་འགྲུབ་བམ་བྱས་པས།ཚེགས་མེད་ཟེར་ནས།བླ་འབུམ་བསེ་གླེག་ཅན་བཞེངས་ནས་བདག་ལ་ཕུལ།དེ་ནས་འབུམ་དམར་བྲིས་སོ།།ཞེས་པ་རྣམས་གཤེན་སྒུར་ཉིད་ཀྱིས་གསུངས་པས་ཐེ་ཚོམ་མི་ཟའོ།།ཞེས་དར་རྒྱས་གསལ་སྒྲོན་ལས་སོ།།